Неман дарыясы

Неман дарыясы (литвача Нямунас) – Беларусия, Литва жана Россия аркылуу аккан дарыя. Узундугу 937 км, алабынын аянты 98,2 миң км2. Минск дөңсөөсүнүн түштүгүнөн башталып, Неман оёңу, Балтика жалчасы (мында босоголорду пайда кылат), Ортонку Литва ойдуңу аркылуу агат да, Балтика деңизиндеги Курши булуңуна куярда дельтаны пайда кылат. Негизги куймалары: Нярис (Вилия) – оң, Щара, Шяшупе – сол. Орточо чыгымы 685 м3/сек. Жазында суусу кирип, жайында, күзүндө жана кышында жамгырдан ташкындайт. Декабрдан марттын аягына чейин тоңот. Неман каналдар аркылуу Преголя дарыясы, Днепр (Огинский каналы; азыр соолуп калган) жана Висланын (Август каналы) алаптары менен туташат. Немандын алабындагы суунун жартысын Вилея-Минск суу системасы аркылуу Днепрдин алабына бурат. Чатынан 782 кмге чейин (Каунас ГЭСинде токтойт) кеме жүрөт. Боюнда Гродно, Друскининкай, Каунас, Советск жана башка шаарлар жайгашкан.

Колдонулган адабияттар
 “Кыргызстан” улуттук энциклопедиясы: 5-том. Башкы редактору Асанов Ү. А. К 97. Б.: Мамлекеттик тил жана энциклопедия борбору, 2014. илл. ISBN 978 9967-14-111-7

Категория:Дарыялар‎
Категория:Беларусь
Категория:Литва
Категория:РФ дарыялары‎